CELEX: 62022TN0101
Language: mt
Date: 2022-02-21 00:00:00
Title: Kawża T-101/22: Rikors ippreżentat fil-21 ta’ Frar 2022 – OG et vs Il-Kummissjoni

19.4.2022   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 165/39
            
         
      Rikors ippreżentat fil-21 ta’ Frar 2022 – OG et vs Il-Kummissjoni
      (Kawża T-101/22)
      (2022/C 165/47)
      Lingwa tal-kawża: l-Ispanjol
      
         Partijiet
      
      
         Rikorrenti: OG, OH, OI u OJ (rappreżentant: D. Gómez Fernández, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla l-Artikolu 1 tar-Regolament Delegat tal-Kummissjoni (UE) 2021/2288 (1) tal-21 ta’ Diċembru 2021 li jemenda l-Anness tar-Regolament (UE) 2021/953 (2) tal-Parlament Ewropew u tal-Kunsill fir-rigward tal-perjodu ta’ aċċettazzjoni taċ-ċertifikati tat-tilqim maħruġa fil-format taċ-Ċertifikat COVID Diġitali tal-UE li jindika t-tlestija tas-serje primarja tat-tilqim, u
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti jinvokaw seba’ motivi.
      
                  1.
               
               
                  L-ewwel motiv huwa bbażat fuq il-ksur tar-regoli ta’ kompetenza u tal-Artikolu 290(1) TFUE.
                  
                              —
                           
                           
                              F’dan ir-rigward, ir-rikorrenti jinvokaw l-iskadenza tal-mandat ta’ delega mill-Parlament Ewropew fl-Artikolu 12 u fl-Artikolu 5(2) tar-Regolament 2021/953 kif ukoll ta’ dawn l-istess artikoli minħabba li d-deċiżjoni ma tosservax l-elementi essenzjali tal-att ta’ awtorizzazzjoni u, fi kwalunkwe każ, ma taqax fil-qafas regolatorju ddefinit mill-att leġiżlattiv bażiku, peress li l-modifiki ma humiex neċessarji fil-każ ta’ progress xjentifiku fl-immaniġġjar tal-pandemija COVID-19.
                           
                        
            
                  2.
               
               
                  It-tieni motiv huwa bbażat fuq il-ksur tar-regoli ta’ kompetenza u tal-Artikolu 290(1) TFUE.
                  
                              —
                           
                           
                              F’dan ir-rigward, ir-rikorrenti jinvokaw l-iskadenza tal-mandat ta’ delega mill-Parlament Ewropew fl-Artikolu 13 u fl-Artikolu 5(4) tar-Regolament 2021/953, kif ukoll il-ksur tar-rekwiżiti formali essenzjali minħabba li l-proċedura ta’ urġenza ġiet applikata mingħajr ma kien hemm każ speċifiku li tiġi mmaterjalizzata, jiġifieri li jkun hemm provi xjentifiċi li jirriżultaw u li jiġu imposti raġunijiet imperattivi ta’ urġenza.
                           
                        
            
                  3.
               
               
                  It-tielet motiv huwa bbażat fuq ksur tad-dritt fundamentali ta’ moviment liberu stabbilit fl-Artikolu 21 TFUE, tal-Artikolu 45 tal-Karta tad-Drittijiet Fundamentali tal-Unjoni Ewropea, tal-Artikolu 2 tal-Protokoll Nru 4 tal-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali, tal-Artikolu 27 tad-Direttiva 2004/38/KE tad-29 ta’ April u tal-prinċipju ta’ proporzjonalità.
                  
                              —
                           
                           
                              F’dan ir-rigward, huwa rrilevat li l-limitazzjonijiet introdotti ma jirrelatawx mar-raġunijiet ta’ saħħa pubbliku u l-effettività u li n-neċessità tagħhom ma ġietx ipprovata.
                           
                        
            
                  4.
               
               
                  Ir-raba’ motiv huwa bbażat fuq ksur tad-drittijiet fundamentali tal-Karta tal-ugwaljanza fid-dritt (Artikolu 20) u tad-dritt għal nondiskriminazzjoni (Artikolu 21) u d-drittijiet relatati taħt il-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali (KEDB) bl-introduzzjoni, mingħajr bażi xjentifika, tad-differenza fit-trattament bejn persuni li huma kompletament imlaqqma u dawk li rċevew id-doża tal-booster.
               
            
                  5.
               
               
                  Il-ħames motiv huwa bbażat fuq difett ta’ kompetenza ratione materiae
                  
                  
                              —
                           
                           
                              F’dan ir-rigward, ir-rikorrenti jinvokaw il-prinċipju ta’ attribuzzjoni u l-Artikoli 5 u 168 TFUE peress li la l-Kummissjoni u lanqas l-Unjoni ma għandhom il-kompetenza li jieħdu miżuri li jimponu l-vaċċin, anki indirettament, taħt piena li ċ-ċertifikat tal-vaċċin jintilef awtomatikament 270 jum wara t-tkomplija tal-iskeda vaċċinali.
                           
                        
            
                  6.
               
               
                  Is-sitt motiv huwa bbażat fuq ksur tad-drittijiet fundamentali tal-Karta dwar il-libertà (Artikolu 6); il-ħajja privata u tal-familja (Artikolu 7); id-dinjità tal-bniedem (Artikolu 1) u l-integrità tal-persuna (Artikolu 3), u tad-drittijiet korrispondenti tal-KEDB minħabba l-obbligu tal-vaċċin indirett bid-doża ta’ tfakkira taħt piena li jintilef iċ-ċertifikat tal-vaċċin.
               
            
                  7.
               
               
                  Is-seba’ motiv huwa bbażat fuq użu ħażin tal-poter.
                  
                              —
                           
                           
                              F’dan ir-rigward, ir-rikorrenti jinvokaw il-ksur tal-Artikolu 18 tal-KEDB minħabba li r-regolament ifittex għan differenti minn dak li kien previst, dak tal-obbligu vaċċinali dirett bid-doża ta’ tfakkira taħt piena li ċ-ċertifikat tal-vaċċin jintilef awtomatikament.
                           
                        
            
         (1)  Regolament Delegat tal-Kummissjoni (UE) 2021/2288 tal-21 ta’ Diċembru 2021 li jemenda l-Anness tar-Regolament (UE) 2021/953 tal-Parlament Ewropew u tal-Kunsill fir-rigward tal-perjodu ta’ aċċettazzjoni taċ-ċertifikati tat-tilqim maħruġa fil-format taċ-Ċertifikat COVID Diġitali tal-UE li jindika t-tlestija tas-serje primarja tat-tilqim (ĠU 2021, L 458, p. 459).
      
         (2)  Regolament (UE) 2021/953 tal-Parlament Ewropew u tal-Kunsill tal-14 ta’ Ġunju 2021 dwar qafas għall-ħruġ, għall-verifika u għall-aċċettazzjoni ta’ ċertifikati COVID-19 interoperabbli tat-tilqim, tat-testijiet u tal-fejqan (Ċertifikat COVID Diġitali tal-UE) għall-faċilitazzjoni tal-moviment liberu waqt il-pandemija tal-COVID-19 (Ġu 2021, L 211, p. 1).